Dakinhar is-sultan Assweru għadda lis-sultana Ester il-ġid kollu ta' Ħaman, l-għadu tal-Lhud, u Mordekaj resaq quddiem is-sultan għax Ester għarrfitu li jiġi minnha. Is-sultan imbagħad neħħa ċ-ċurkett li kien ħa minn Ħaman, u tah lil Mordekaj, u Ester qiegħdet lil Mordekaj fuq il-ġid ta' Ħaman. It-tieni digriet ta' Assweru Ester reġgħet kellmet lis-sultan, u nxteħtet f'riġlejh, bkiet u talbitu bil-ħniena biex isewwi l-ħsara li kien għamel Ħaman, l-Agagi, u jħassar il-pjan li kien fassal kontra l-Lhud. U s-sultan medd ix-xettru tad-deheb lejn Ester, u qamet u baqgħet bilwieqfa quddiem is-sultan u qaltlu: "Jekk jogħġob lis-sultan, u jien sibt grazzja quddiemu, u jekk jidhirlu li hi ħaġa xierqa, u jien għoġobtu, ħa toħroġ ordni biex jitreġġgħu lura l-ittri miktuba minnu bit-tnassis ta' Ħaman bin Ħammedata, l-Agagi, għall-qerda tal-Lhud, li joqogħdu f'kemm hemm provinċji tas-sultan. Għaliex kif nista' nibqa' nħares bi kwieti fuq il-ħsara li waqgħet fuq il-poplu tiegħi u kif nista' nibqa' nħares bi kwieti fuq il-qerda ta' niesi?" U s-sultan Assweru wieġeb lis-sultana Ester u lil Mordekaj, il-Lhudi: "Ara, jien tajt il-ġid ta' Ħaman lil Ester, u lilu għallquh mal-forka għax medd idejh fuq il-Lhud. Issa iktbu intom f'isem is-sultan favur il-Lhud u ssiġillaw l-ittri bis-siġill tas-sultan, għax la darba ittra tkun ħarġet f'isem is-sultan bis-siġill tas-sultan, din ma tkunx tista' titreġġa' lura." U sejħu lill-iskribi tas-sultan dak il-ħin stess, fit-tielet xahar, ix-xahar ta' Siwan, fit-tlieta u għoxrin tax-xahar, u kitbu kulma ordna Mordekaj lil-Lhud, lis-satrapi, u lill-gvernaturi u lill-uffiċjali ta' kull provinċja mill-Indja sa Kus , il-mija u sebgħa u għoxrin li huma, lil kull provinċja bil-kitba tagħha, u lil kull poplu b'ilsienu, u lil-Lhud bil-kitba u l-ilsien tagħhom. U l-kitba saret f'isem is-sultan Assweru, u kienet issiġillata bis-siġill tas-sultan; u l-ittri ntbagħtu permezz ta' kurrieri biż-żwiemel tal-ġiri mrobbija fl-istalel tas-sultan, żwiemel tar-razza. Permezz ta' dawn l-ittri s-sultan ta l-permess lil-Lhud li jinsabu f'kull belt biex jinġabru u jiddefendu ħajjithom billi jeqirdu, joqtlu u jġibu fix-xejn l-irġiel armati, bit-tfal u n-nisa tagħhom, ta' kull poplu u provinċja li jaħbtu għalihom, u jaqbdulhom ġidhom bi priża; u dan f'jum wieħed mill-provinċji kollha tas-sultan Assweru, fit-tlettax tat-tnax-il xahar, ix-xahar ta' Adar. [ ] U kopja tal-ittri li kellha tkun ipproklamata bħala liġi f'kull provinċja, waħda waħda, kienet imxandra fost il-ġnus kollha, biex il-Lhud ilestu ruħhom għal dak in-nhar li jitħallsu mill-għedewwa tagħhom . [ ] Il-kurrieri telqu mgħaġġla b'ħeffa kbira, skont l-ordni tas-sultan, riekba fuq iż-żwiemel tal-ġiri, żwiemel tas-sultan. Id-digriet kien imxandar ukoll fiċ-ċittadella ta' Susa. [ ] Mordekaj ħareġ minn quddiem is-sultan liebes l-ilbies ta' sultan, kulur vjola u abjad, u b'kuruna kbira tad-deheb u mantell tal-għażel fin u l-porpra; il-belt ta' Susa kienet kollha għajjat u ferħ. [ ] U fuq il-Lhud feġġ dawl u ferħ, hena u ġieħ. [ ] U f'kull provinċja u f'kull belt, kull fejn ixxandar id-digriet u l-ordni tas-sultan, il-Lhud ferħu u thennew, kielu u għamlu festa. U ħafna mill-ġnus saru Lhud, għax beżgħu minnhom. E [ ] Din hi l-kopja tal-ittra: "Assweru, is-sultan il-kbir, lill-gvernaturi tal-mija u sebgħa u għoxrin provinċja mill-Indja sal-Etjopja, u lil dawk li huma ħbieb tagħna, sliem. [ ] "Ħafna nies, aktar ma jkollhom unuri, ħafna drabi mogħtija bl-aqwa ġenerożità mill-benefatturi tagħhom, aktar jitkabbru; [ ] u mhux biss ifittxu li jagħmlu l-ħsara lis-sudditi tagħna, iżda, bla ma jkollhom il-ħila jrieġu taħt l-abbundanza tal-ġid, imiddu jdejhom biex jaħdmu kontra dawk stess li jkunu għamlulhom il-ġid. [ ] Mhux biżżejjed jeqirdu l-gratitudni minn fost il-bnedmin, imma wkoll li jitkabbru bil-ftaħir, bħallikieku qatt ma qalgħu xejn, u jaħsbu li se jeħilsu mill-ġustizzja ta' Alla, li jobgħod il-ħażen u jara dejjem kollox. [ ] "Bosta drabi l-kliem sabiħ ta' dawk li kienu fdati biex jieħdu ħsieb ħwejjeġ ħbiebhom, wasslu lil ħafna nies ta' awtorità li jkollhom sehem mill-ħtija għat-tixrid ta' demm ta' nies bla ħtija, u kienu kaġun ta' ħsara li ma tissewwiex. [ ] Qarrqu bil-gideb u ż-żegħil ta' ħżunithom ir-rieda tajba ta' kapijiet bla ħażen. [ ] "Intom tistgħu taraw dan mhux biss mill-istorja tal-qedem li waslet sa żminijietna, iżda wkoll jekk tfittxu u tħarsu lejn id-delitti li saru f'dan iż-żmien bl-għemil qarrieq ta' dawk li għandhom il-poter bla ma jixirqilhom. [ ] "Aħna għandna naħsbu biex għal li ġej inżommu l-ordni fis-saltna u s-sliem għal kulħadd; [ ] indaħħlu t-tibdil meħtieġ u niżnu dejjem bl-akbar reqqa dak li jiġi taħt għajnejna. [ ] "Ħaman bin Ħammedata, il-Maċedoni , tabilħaqq barrani fid-demm għalina l-Persjani u 'l bogħod ħafna mit-tjieba tagħna, [ ] konna lqajnieh fostna bħala frustier, u ġarrab il-ħbiberija li għandna għal kull ġens, tant li sejjaħnielu missierna, u kien stmat minn kulħadd bħala l-bniedem l-eqreb lejn it-tron tas-sultan. [ ] Iżda hu ma kellux il-ħila jrieġi taħt il-piż tad-dinjità tiegħu u pprova jeħdilna s-saltna u jneħħilna ħajjitna; [ ] u b'ħafna tidwir u qerq talab li jeqred is-salvatur tagħna Mordekaj, li dejjem għamlilna l-ġid, u lil Ester, is-sieħba bla ħażen tas-sultan tagħna, flimkien mal-poplu tagħhom kollu. [ ] B'dan il-mod hu ħaseb li se jeħodna għal għarrieda, u jgħaddi s-saltna tal-Persjani lill-Maċedonin. [ ] "Issa aħna sibna li l-Lhud, li dan il-bniedem fost l-agħar nies qatagħhielhom għall-mewt, mhumiex nies li jagħmlu l-ħażen, imma jgħixu ta' ċittadini skont liġijiet mill-aħjar; [ ] huma wlied Alla l-għoli, is-setgħan u l-ħaj li żamm is-saltna għalina u għall-antenati tagħna fl-aħjar ordni. [ ] "Għalhekk tagħmlu sewwa jekk ma toqogħdux għall-ittri li bagħtilkom Ħaman bin Ħammedata. [ ] Għaliex dak li kien għamel dawn il-ħwejjeġ, għallquh, lilu u l-familja tiegħu, fil-bieb ta' Susa. Alla li jmexxi kollox ħallsu malajr kif kien jixraqlu. [ ] "Mela intom għandkom ixxandru fil-beraħ ma' kullimkien il-kopja ta' din l-ittra, u ħallu lil-Lhud jgħixu skont il-liġijiet tagħhom. [ ] U għinuhom biex dak in-nhar, it-tlettax tax-xahar tnax, li huwa Adar, jiddefendu ruħhom kontra dawk li jaħbtu għalihom f'jum l-hemm tagħhom. [ ] "Għax Alla li jista' kollox bidlilhom dan il-jum; minn jum ta' qerda tal-poplu magħżul, għamilhulhom jum ta' ferħ. [ ] "Intom għandkom tħarsu bl-ikbar ferħ dan il-jum b'jum ta' tifkira, l-aqwa fost il-festi kollha kbar tagħkom, [ ] biex issa u għal li ġej ikollna s-sliem, aħna u l-Persjani ħbieb tagħna, iżda għal dawk li jnassu kontrina, ikun tifkira ta' qerda. [ ] "Kull belt jew provinċja, li ma tagħmilx dan li qegħdin ngħidu, tkun meqruda bla ħniena bix-xabla u n-nar. Mhux biss ebda bniedem ma joqgħod fiha, imma saħansitra jistkerrhuha l-bhejjem selvaġġi u t-tjur tal-ajru."